C 316/24

Módosítás iránti kérelem közzététele a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról, valamint az 1576/89/EGK tanácsi rendelet hatályon kívül helyezéséről szóló 110/2008/EK európai parlamenti és tanácsi rendelet (1) 17. cikkének (6) bekezdése alapján

(2019/C 316/10)

Ez a közzététel az (EU) 2019/787 európai parlamenti és tanácsi rendelet (2) 27. cikke alapján jogot keletkeztet a kérelem elleni felszólalásra

FÖLDRAJZI ÁRUJELZŐ MŰSZAKI DOKUMENTÁCIÓJÁNAK MÓDOSÍTÁSA IRÁNTI KÉRELEM

„BERLINER KÜMMEL”

EU-szám: PGI-DE-02049-AM01 – 2017.9.28.

A módosítás nyelve: német

Közvetítő

Németországi Szövetségi Köztársaság

Közvetítő neve:

Bundesverband der Deutschen Spirituosen-Industrie und -Importeure e.V. [A Német Szeszipar és Szeszesital-importőrök Országos Szövetsége] Urstadtstraße 2 53129 Bonn NÉMETORSZÁG Tel. +49 228539940 E-mail: info@bsi-bonn.de

A földrajzi árujelző neve

Berliner Kümmel

A termékleírás módosítással érintett rovata

Egyéb: a kategória megváltoztatása

Módosítás

A termékleírás olyan módosítása, amely együtt jár a főbb előírások módosításával

A módosítás magyarázata

A módosítás a műszaki dokumentáció 1.1.2. szakaszát (Kategória) érinti, nevezetesen a „Berliner Kümmel” besorolását, amelyet a 110/2008/EK rendelet (a szeszes italokról szóló alaprendelet) II. melléklete szerinti 32. kategóriáról („Likőr”) a 23. kategóriára („Köményízesítésű szeszes italok”) kell megváltoztatni.

Az 1.1.2. szakaszban a „32. Likőr” kategória egyszerűen „23. Köményízesítésű szeszes italok” kategóriára változott. Mivel továbbra is cukorral történik az összes termék ízének lekerekítése – ám a különböző édességű termékek szélesebb skálája jelenik majd meg a kínálatban – a minimális cukortartalom nem került rögzítésre. Emellett a késztermékre vonatkoztatva 100 g/l alatti cukortartalmú termékek kínálását célzó terv összhangban van a német kormány azon stratégiájával, amely a kész élelmiszerek cukortartalmának jövőbeni csökkentésére irányul. Természetesen továbbra is forgalmazhatók a késztermékre vonatkoztatva legalább 100 g/l cukortartalmú termékek. A javasolt kategóriaváltás tehát a műszaki dokumentáció semmilyen további módosításával nem jár.

A „Berliner Kümmel” bejegyzett földrajzi árujelző jelenleg a szeszes italokról szóló alaprendelet III. melléklete szerinti 32. kategóriában („Likőr”) található. Ezt főleg az 1576/89/EGK rendelet (a szeszes italokról szóló első alaprendelet) magyarázza, amelyben a „Berliner Kümmel” földrajzi árujelzőt – jogi okok miatt – az akkori II. mellékletben kellett szerepeltetni „likőr” kategóriában.

A „Berliner Kümmel” terméket hagyományosan viszonylag magas cukortartalommal forgalmazták, amely késztermékre vonatkoztatva egyes esetekben 100 g/l feletti volt. A szeszes italokról szóló első alaprendelet besorolási rendszere alapján a késztermékre vonatkoztatva legalább 100 g/l cukortartalmú valamennyi szeszes ital – jogi értelemben – automatikusan „likőrnek” minősült, beleértve a „köményízesítésű szeszes ital” gyártási módszerével előállított italokat. A „köményízesítésű szeszes ital” termékkategória az 1576/89/EGK rendelet 1. cikke (4) bekezdésének n) pontja alapján jött létre és jelenleg 23. kategóriaként szerepel a 110/2008/EK rendelet II. mellékletében.

A 110/2008/EK rendelet először tette lehetővé, hogy az egynél több termékkategória követelményeinek megfelelő, általános elnevezésű termékeket egynél több kereskedelmi elnevezés alatt forgalmazzák a szeszesital-szállítók (az említett rendelet 9. cikkének (3) bekezdése).

Annak érdekében, hogy elkerülje az előzetesen „Berliner Kümmel” néven forgalmazott termék kizárását az 1989. december 15-én hatályba lépett 1576/89/EK rendelet miatt, a német kormány a termék „Likőr” kategóriába való besorolása mellett döntött. A szeszes italokról szóló rendelet módosításának 2006–2007 során folytatott megbeszélésein a német kormány nem élt a 110/2008/EK rendelet 9. cikkének (3) bekezdésében kínált új lehetőséggel, hogy a „Berliner Kümmel” terméket az említett rendelet II. mellékletének 23. pontja szerinti kategóriába sorolja be.

A köménylikőrök előállítása általában alkohol – rendszerint mezőgazdasági eredetű etil-alkohol –, cukor és aromaanyagok vagy aromakészítmények egyszerű összekeverésével történik. Ezzel szemben a „köményízesítésű szeszes ital” előállítása során a mezőgazdasági eredetű etil-alkoholt különböző ízesítési módszerek útján természetes köménymaggal ízesítik. A „köményízesítésű szeszes ital” 1576/89/EGK rendelet és 110/2008/EK rendelet szerinti meghatározása nem tartalmazza a mezőgazdasági eredetű etil-alkohol ízesítéséhez alkalmazott módszerek részleteit. A „Berliner Kümmel” esetében hagyományosan hideg extrakciót (macerálást) vagy lepárlást alkalmaznak. A szeszes italokról szóló jövőbeli, módosított alaprendelet – amely 2019-ben lép hatályba – 4. cikkének (12) bekezdése rögzíti a különböző ízesítési módszereket.

Ezen túlmenően a hagyományos „Berliner Kümmel” elnevezés önmagában is azt jelzi, hogy a termék egy „köményízesítésű szeszes ital”, azaz a II. melléklet 23. kategóriájába tartozó termék, nem pedig a melléklet 32. kategóriája szerinti „köménylikőr”.

A MŰSZAKI DOKUMENTÁCIÓ FŐ ELŐÍRÁSAI

„BERLINER KÜMMEL”

EU-szám: PGI-DE-02049-AM01 – 2017.9.28.

1. Elnevezés

„Berliner Kümmel”

2. A szeszes ital kategóriája

Köményízesítésű szeszes italok (a 110/2008/EK rendelet 23. kategóriája)

3. A szeszes ital leírása

A „Berliner Kümmel” előállítása Németország fővárosában, Berlinben történik a mezőgazdasági eredetű etil-alkohol köménymagok (Carum carvi L.) és esetleg egyéb ízesítő összetevők útján történő ízesítésével.

Fizikai, kémiai és érzékszervi jellemzők

Fizikai, kémiai és érzékszervi jellemzőit illetően a „Berliner Kümmel” esetében az alábbi követelményeknek kell teljesülniük:

Fizikai és kémiai követelmények

Alkoholtartalom : legalább 32 térfogatszázalék

Érzékszervi követelmények

Átláthatóság : tiszta; Szín : színtelen vagy enyhén sárgás; Szag (aroma) : a diszkrét, azaz finom vagy enyhe, és erős köményszag között; Íz : enyhe és kiegyensúlyozott, diszkrét és erős közötti köményaroma mellett.

4. Az érintett földrajzi terület

A „Berliner Kümmel” előállítása Németország fővárosában, Berlinben történik, amely – a berlini alkotmány szerint – szintén szövetségi állam (Bundesland).

A felhasznált köménymagok és egyéb összetevők, pl. mezőgazdasági eredetű etil-alkohol és cukor esetében már nem követelmény, hogy Berlinből vagy a környező területről származzanak.

5. A szeszes ital előállításának módja

A „Berliner Kümmel” előállítása hagyományosan két különböző módszerrel történik. E módszerek esetleg kombinálhatók is.

A „Berliner Kümmel” előállítása

— meleg módszerrel, amelynek során a víz, mezőgazdasági eredetű etil-alkohol, kömény (Carum carvi L.) és esetleg egyéb növények keverékének lepárlását – vagy kettős lepárlását – végzik, vagy

— hideg módszerrel, amelynek során a mezőgazdasági eredetű etil-alkoholt köményolajjal vagy köménypárlattal és esetleg egyéb természetes aromaanyagokkal ízesítik.

Ezt az alábbi műveletek követik:

— cukor vagy más édesítőanyag útján történő édesítés, késztermékre vonatkoztatva változó, legfeljebb 100 g/l vagy nagyobb mennyiségű, invertcukorban kifejezett cukorral;

— az édesített keverék iható erősségűre történő hígítása (amennyiben szükséges) víz hozzáadásával;

— szűrés (amennyiben szükséges);

— palackozás; valamint

— címkézés és csomagolás.

6. Kapcsolat a földrajzi környezettel vagy származással

Bizonyítékkal igazolható, hogy a „Berliner Kümmel” előállítását 1680 óta folyamatosan végzik Berlin térségében.

A fehér virágú kömény (Carum carvi L.) egyedei egykor vadon nőttek a Berlin körüli területen található réteken. A köményt ma már kultúrnövényként termesztik Németországban, különösen az ország keleti részén.

A berlini konyha fontos ízesítő anyagként is használja a köményt. Kömény nélkül a Krautgulasch [káposztagulyás], Buletten [húsgolyók] vagy Zwiebelkuchen [hagymatorta] nem lehetnének jellegzetes berlini ételek, hiszen veszítenének helyi jellegükből és helyreállító tulajdonságukból. A kömény segíti az emésztést, például bizonyos káposztafélék fogyasztásakor. A 19. század elején derült ki, hogy kellemes ízű szeszes ital is készíthető belőle. Egyes berlini éttermekben és bárokban ma is egy pohár „Berliner Kümmel” jár a köményízesítésű ételek mellé.

A „Berliner Kümmel” a német császári udvarban is nagyon népszerű volt.

7. Európai uniós vagy nemzeti/regionális előírások

A „Berliner Kümmel” a 110/2008/EK rendelet (a szeszes italokról szóló rendelet) III. mellékletében szerepel és ezért földrajzi jelzésként oltalmat élvez. A terméknek az élelmiszerekre vonatkozó horizontális uniós jogszabályokban, a szeszes italokról szóló termékspecifikus uniós jogszabályokban és a kiegészítő nemzeti törvényekben foglalt követelményeket is teljesítenie kell (pl. a szállítmány számának kötelező feltüntetése a szállítmányok azonosításáról szóló rendeletnek megfelelően).

8. Kérelmező

Bundesministerium für Ernährung und Landwirtschaft [Szövetségi Élelmezési és Mezőgazdasági Minisztérium] 414. egység (Bor, sör, ital ágazat) Rochusstrasse 1 53123 Bonn NÉMETORSZÁG

9. Közreműködő szervezet

Bundesverband der Deutschen Spirituosen-Industrie und -Importeure e. V. [A Német Szeszipar és Szeszesital-importőrök Országos Szövetsége] Urstadtstrasse 2 53129 Bonn NÉMETORSZÁG

10. Ellenőrző hatóság

Senatsverwaltung für Justiz, Verbraucherschutz und Antidiskriminierung [a Szenátus Igazságügyi, Fogyasztóvédelmi és Megkülönböztetés-ellenességi Igazgatósága] V. Divízió Salzburger Strasse 21-25 10825 Berlin NÉMETORSZÁG

(1) HL L 39., 2008.2.13., 16. o.

(2) HL L 130., 2019.5.17., 1. o.